Úrad vlády SR					               Na rokovanie vlády SR
Sekcia hospodárskej politiky					    dňa 2.4.2003
								      	    k číslu 2473/ 2003
								               k bodu č. 23

S t a n o v i s k o

k „Informácii o realizácii tovarových dodávok za rok 2002, správe o výsledkoch rokovaní štátneho tajomníka Ministerstva financií SR V. Podstránskeho s námestníkom ministra financií Ruskej federácie S.I.Kolotuchinom uskutočnených v dňoch 17.-18.3.2003 v Bratislave s návrhom na ďalší postup pri riešení zadlženosti Ruskej federácie voči Slovenskej republike a návrhu na zmenu uznesení vlády Slovenskej republiky k realizácii tovarových dodávok v rámci vysporiadania pohľadávok Slovenskej republiky voči Ruskej federácii“
________________________________________________________________________

I.

	Návrh predkladá podpredseda vlády a minister financií na základe porady predstaviteľov kompetentných rezortov na MF SR dňa 26.9.2002. Obsahuje návrh uznesenia, predkladaciu správu, informáciu o realizácii..., vyhodnotenie pripomienkového konania, prílohovú časť a návrh komuniké.

	Na rok 2002 bol schválený objem vysporiadania zadlženosti Ruskej federácie voči SR tovarovými dodávkami v objeme 100 mil.USD, pričom uznané sklzy nedodaných dodávok za rok 2001 s termínom realizácie v r. 2002 navýšili túto čiastku o 37,0 mil. USD. 

	Skutočná realizácia vysporiadania pohľadávok SR voči Ruskej federácii (RF) za rok 2002 tovarovými pohľadávkami predstavovala k 31.12.2002 objem 117,5 mil. USD. Celkové zníženie zadlženosti RF voči SR (vrátane swapovej operácie FID GROUP a.s. Praha) v r. 2002 predstavuje čiastku vo výške 843,0 mil.USD.

	Na ďalšie roky je predpokladaná realizácia vysporiadania zadlženosti v súlade s Protokolom zo dňa 28.8.2002 a podpísaným Memorandom zo dňa 18.3.2003, v zmysle ktorého je ruská strana ochotná vyčleniť finančné prostriedky na splácanie dlhu nad dohodnutý ročný objem cca 15,5 mil. USD.

	Obsahom materiálu je tiež informácia o odsúhlasenom pokračovaní splácania dlhu dodávkami tovarov, ako aj dohoda o uskutočnení predčasného splatenia zadlženosti podľa Dohody v znení Protokolu vo výške 130 mil. USD formou finančnej operácie, realizovanej priamou platbou z Vnešekonombank na účet NBS výlučne pre potreby MO SR. S ohľadom na charakter finančnej operácie MF SR odporúča neuplatniť na túto operáciu ustanovenia článku 5 Zásad vlády SR pre postupy pri správe a vysporiadaní pohľadávok...

	Spolu bol odsúhlasený objem vysporiadania zadlženosti RF voči SR formou tovarových dodávok (vrátane uvedenej finančnej operácie) pre rok 2003 vo výške 198,3 mil. USD. V súvislosti s tým sa navrhuje zrušiť vybrané, už neaktuálne uznesenia vlády v tejto oblasti.

II.

Uskutočnilo sa skrátené pripomienkové konanie za účasti zástupcov zainteresovaných rezortov. V materiáli sa konštatuje, že všetky relevantné pripomienky boli do materiálu zapracované.

Vzhľadom na to, že pripomienky ministerstiev, ktoré sa zúčastnili pripomienkového konania nie sú v materiáli konkretizované, odporúčame, aby na rokovaní vlády zástupcovia prísl. ministerstiev zapracovanie pripomienok do materiálu potvrdili.

III.

	Ďalší postup pri vysporiadaní časti pohľadávok SR voči RF v roku 2003 je navrhovaný s cieľom urýchliť znižovanie celkovej zadlženosti RF voči SR, ktorá sa pri realizácii navrhovaného postupu zníži zo súčasných 295,7 mil. USD na 97,4 mil. USD.

	Schválenie Návrhu uznesenia umožní realizovať prezentovaný návrh postupu pri ďalšom vysporadúvaní pohľadávok voči RF.

Záver:

K materiálu a návrhu uznesenia vlády nemáme pripomienky. 

Bratislava 1. apríla 2003